พาณิชย์เผย CPI เดือน พ.ย.61 โต 0.94% รับดัชนีอาหาร-เครื่องดื่มขยายตัว
พาณิชย์เผย CPI เดือน พ.ย.61 โต 0.94% ดันช่วง 11 เดือนขยายตัว 1.13%
3 ธ.ค. 2561

สำนักงานนโยบายและยุทธศาสตร์การค้า กระทรวงพาณิชย์ เปิดเผยว่า เดือนพ.ย. 61 ดัชนีราคาผู้บริโภคทั่วไป (CPI) อยู่ที่ 102.40 ขยายตัว 0.94% จากช่วงเดียวกันของปีก่อน แต่ลดลง 0.22% จากเดือน ต.ค.61 ส่วนดัชนีราคาผู้บริโภคพื้นฐาน (Core CPI) เดือน พ.ย.61 อยู่ที่ 102.29 ขยายตัว 0.69% จากช่วงเดียวกันของปีก่อน และทรงตัวในระดับเดียวกันเมื่อเทียบเดือน ต.ค.61
ขณะที่ดัชนีหมวดอาหารและเครื่องดื่มที่ไม่มีแอลกอฮอล์อยู่ที่ 102.99 ขยายตัว 1.04% จากช่วงเดียวกันของปีก่อน และขยายตัว 0.35% เมื่อเทียบเดือน ต.ค.61 ส่วนดัชนีหมวดอื่นๆ ที่ไม่ใช่อาหารและเครื่องดื่มอยู่ที่ 102.08 ขยายตัว 0.87% จากช่วงเดียวกันของปีก่อน แต่ลดลง 0.56% เมื่อเทียบเดือน ต.ค.61
ทั้งนี้ ส่งผลให้ในช่วง 11 เดือนของปี 61 (ม.ค.-พ.ย.) CPI ขยายตัวเฉลี่ย 1.13% ส่วน Core CPI เฉลี่ย 11 เดือน ขยายตัว 0.71%
สำหรับเงินเฟ้อปี 61 คาดว่า จะอยู่ที่ 1.12% ซึ่งอยู่ในกรอบเป้าหมายของธนาคารแห่งประเทศไทย (ธปท.)ที่ 1-4%
 
 